Perussuomalaisten Matti Putkonen piti Työmiehen tuumaustunnin keskiviikkona. Hän puhui muun muassa kansanedustaja Olli Immosen tapauksesta ja laittomasta maahanmuutostaa.

Puheensa lisäksi Putkonen julkaisi presentaation, jossa hän muun muassa listaa henkilöt, jotka ovat hänen mukaansa jatkaneet ”perussuomalaisten panettelua ja solvaamista sekä kiihottivat kansalaisia ja mediaa uhkaaviin vihapuheisiin”.

Putkosen mukaan poliitikot ja media jatkoivat mainittua toimintaa KRP:n päätöksen jälkeen. KRP katsoi, ettei kansanedustaja Immosen tapauksessa ollut syytä epäillä rikosta. Immonen herätti kohun monikulttuurisuutta kritisoivalla Facebook-päivityksellään.

Putkosen solvaajalistalta löytyvät muun muassa kansanedustaja Eero Heinäluoma (sd), SDP:n puheenjohtaja Antti Rinne, kansanedustaja Tytti Tuppurainen (sd), kansanedustaja Erkki Tuomioja (sd), kansanedustaja Li Andersson (vas), vihreiden puheenjohtaja Ville Niinistö, euroedustaja Henna Virkkunen (kok), Demokraatin päätoimittaja Antti Vuorenrinne (sd), SMP:n ex-puheenjohtaja Pekka Vennamo, professori Kimmo Grönlund, professori Jan Sundberg, professori Juha Suoranta ja Ylen johtaja Atte Jääskeläinen.

Putkonen kommentoi kohun nostattanutta Immosen tekstiä.

– Se ei ole rasistinen, eikä uhkaa eikä solvaa ketään.